Politiet fikk melding om at en person var knivstukket klokken 13.10 tirsdag ettermiddag. En mann og en kvinne skal være involvert, opplyser politiet.

– Det var først meldt at én person var knivstukket. Vi dro til stedet med flere patruljer og fant en person utenfor huset, sier innsatsleder Andreas Mørkve.

– Vi tok oss etter hvert inn i kjelleren. Der fant vi ytterligere en knivstukket person.

Begge personene, en mann og en kvinne, betegnes som kritisk skadde.

Innsatsleder Andreas Mørkve sier politiet foreløpig vet lite om hendelsesforløpet. Foto: Fredrik Laland Ekeli / NRK

– Hendelsesforløpet er uavklart, sier Mørkve.

– Mistenker dere at flere personer er involvert?

– Ikke som politiet vet på nåværende tidspunkt.

Relasjon til hverandre

De to skal ha hatt en relasjon til hverandre, ifølge politiet.

Kvinnen ble fløyet til Ullevål sykehus med kritiske skader, mens mannen ble kjørt i ambulanse til Tønsberg sykehus med alvorlige skader. Begge ble operert i ettermiddag.

– Etter at mannen ble kjørt til Vestfold sentralsykehus ble han operert, han hadde alvorlige skader men er nå stabil. Kvinnen ble fløyet til Oslo universitetssykehus med kritiske skader. Tilstanden til kvinnen er fortsatt kritisk, sier politiadvokat Torunn Siqkveland.

Politiet sperrer av nabolaget etter knivstikking i Sandefjord. Foto: Fredrik Laland Ekeli / NRK

Etterforsker saken

Operasjonsleder Per Arne Amundsen i Sør-Øst politidistrikt sier at politiet foreløpig ikke har noen teori om hva som har skjedd.

Politiet har så langt igangsatt åstedsundersøkelser, foretatt rundspørringer og driver fortsatt med avhør av sentrale vitner, sier Torunn Siqkveland.

– Hva vil skje videre i saken nå?

– Politiet vil følge opp med å avhøre noen flere vitner i morgen og forhåpentligvis også avhøre denne mannen hvis helsetilstanden hans tilsier det. Så vil man da vurdere nye etterforskningsskritt ved den informasjonen som kommer frem der, sier Siqveland til NRK.